CELEX: 32012R0272
Language: hu
Date: 2012-02-07 00:00:00
Title: A Bizottság 272/2012/EU felhatalmazáson alapuló rendelete ( 2012. február 7. ) az 1060/2009/EK európai parlamenti és tanácsi rendeletnek az Európai Értékpapír-piaci Hatóság által a hitelminősítő intézeteknek felszámított díjak tekintetében történő kiegészítéséről  EGT-vonatkozású szöveg

28.3.2012   
            
            
               HU
            
            
               Az Európai Unió Hivatalos Lapja
            
            
               L 90/6
            
         A BIZOTTSÁG 272/2012/EU FELHATALMAZÁSON ALAPULÓ RENDELETE
   (2012. február 7.)
   az 1060/2009/EK európai parlamenti és tanácsi rendeletnek az Európai Értékpapír-piaci Hatóság által a hitelminősítő intézeteknek felszámított díjak tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelminősítő intézetekről szóló, 2009. szeptember 16-i 1060/2009/EK európai parlamenti és tanácsi rendeletre (1) és különösen annak 19. cikke (2) bekezdésére,
   mivel:
   
               (1)
            
            
               Az európai felügyeleti hatóság (Európai Értékpapír-piaci Hatóság) létrehozásáról szóló, 2010. november 24-i 1095/2010/EU európai parlamenti és tanácsi rendelet (2) 62. cikke értelmében az Európai Értékpapír-piaci Hatóság (EÉPH) bevételei a nemzeti hatóságok hozzájárulásai és az uniós támogatás mellett az uniós jogszabályokban meghatározott esetekben az EÉPH-nak fizetendő díjakat is tartalmazzák.
            
         
               (2)
            
            
               Az EÉPH költségvetésének hatékony felhasználását biztosítandó, és egyúttal a tagállamok és az Unió pénzügyi terheinek könnyítése érdekében gondoskodni kell arról, hogy a hitelminősítő intézetek legalább a felügyeletükkel kapcsolatban felmerülő összes költséget fedezzék. Az adott pénzügyi évben keletkező hiánynak megfelelő összeget a következő évben be kell szedni a hitelminősítő intézetektől.
            
         
               (3)
            
            
               A finanszírozási stabilitásnak mind az EÉPH, mind a hitelminősítő intézetek számára történő garantálása érdekében a bizonyos árbevételi küszöbértéket meghaladó hitelminősítő intézetek tekintetében éves felügyeleti díjat kell felszámítani. Az éves felügyeleti díjak nem képezhetnek akadályt a hitelminősítői piacra belépni szándékozók előtt. Másrészt a kis hitelminősítő intézetek felügyelete várhatóan lényegesen alacsonyabb költséggel jár, mint a nagyobbaké. Arányos megoldás tehát a kis hitelminősítő intézeteknek az éves felügyeleti díj alóli teljes körű mentesítése azokban az esetekben, amikor a hitelminősítő intézet árbevétele vagy – amennyiben egy csoporthoz tartozik – a hitelminősítő intézetek csoportszintű árbevétele nem halad meg egy bizonyos szintet.
            
         
               (4)
            
            
               A méltányos és egyértelmű, egyúttal a felügyelt jogalany tekintetében felmerülő adminisztratív terhet ténylegesen tükröző díjszabás biztosítása érdekében a díjat a hitelminősítő intézeteknek a hitelminősítői és kiegészítő tevékenységekből származó árbevételéhez igazodva kell megállapítani, mivel a nagy hitelminősítő intézetek felügyeletének költsége nagyobb, mint a kis intézeteké. Másrészt a kiegészítő szolgáltatások nyújtása további felügyeleti intézkedéseket tesz szükségessé, hiszen a kiegészítő szolgáltatások nyújtásából eredő esetleges összeférhetetlenségeket is ellenőrizni kell. Az e rendelet szerinti méltányos díjszabást a hitelminősítő intézetek nem tudják kijátszani oly módon, hogy a díjhozzájárulásuk csökkentése érdekében a cégcsoportjukon belül átcsoportosítják a bevételeiket. Az EÉPH-nak nyomon kell követnie és jelentenie kell az e területen tapasztalt lényegi fejleményeket.
            
         
               (5)
            
            
               Az EÉPH-nál a nyilvántartásba vétel iránti kérelmek feldolgozásával összefüggésben felmerülő költségek fedezése céljából az Unióban székhellyel rendelkező hitelminősítő intézetekkel szemben nyilvántartásba vételi díjat kell felszámítani. A kérelem összetettsége és a kérelem elbírálásával kapcsolatban felmerülő költségek magasabbak, ha a hitelminősítő intézet strukturált pénzügyi termékekre vonatkozó minősítések kibocsátását is kérelmezi, vagy ha harmadik országbeli hitelminősítő intézet vagy fióktelep minősítésének befogadását is tervezi. A nyilvántartásba vétel díját tehát ezen tényezőknek megfelelően kell kiszámítani. A kérelem feldolgozásának költségei jelentős mértékben a kérelmező hitelminősítő intézet méretétől függnek. Mivel az új hitelminősítő intézetek jövőbeli árbevétele a nyilvántartásba vétel iránti kérelem benyújtásakor nem ismert, az árbevétel helyett az alkalmazottak számát kell közös alapul venni a számításhoz a hitelminősítő intézetek mindegyike esetében.
            
         
               (6)
            
            
               Az 1060/2009/EK rendelet 5. cikkének (2) bekezdése alapján uniós hitelesítést kérelmező harmadik országbeli hitelminősítő intézetek hitelesítésének és felügyeletük éves költségeinek fedezése céljából e rendelet szabályozza az ilyen intézeteknek felszámított díjakat. E tekintetben az EÉPH-nál szükségszerűen felmerülő költségek egyrészt az ilyen harmadik országbeli hitelminősítő intézeteknek az 1060/2009/EK rendelet 5. cikkének (3) bekezdése szerinti hitelesítéséhez kapcsolódnak, amely az Unióban székhellyel rendelkező hitelminősítő intézetek nyilvántartásba vételéhez hasonló eljárást követ, másrészt a hitelesített hitelminősítő intézetek felügyeletével összefüggésben jelentkeznek.
            
         
               (7)
            
            
               A hitelminősítő intézeteknek vissza kell kapniuk a nyilvántartásba vételükért vagy hitelesítésükért eredetileg felszámított díj egy részét, ha a nyilvántartásba vételi vagy a hitelesítési eljárás során visszavonják a kérelmüket, tekintettel arra, hogy ezekben az esetekben a kérelmek feldolgozásával kapcsolatban az EÉPH-nál felmerülő költségek alacsonyabbak lesznek.
            
         
               (8)
            
            
               A jövőbeli lehetséges változásokra tekintettel helyénvaló a hitelminősítő intézeteknek az éves felügyeleti díjak fizetése alóli mentesítésére vonatkozó küszöbértékek és a nyilvántartásba vételi és hitelesítési díjak felülvizsgálata, illetve a szükség szerinti frissítése. A Bizottságnak a rendelet hatálybalépésétől számított négy éven belül értékelést kell készítenie ezen intézkedések helyes alkalmazásáról, és jelentést kell készítenie az Európai Parlament és a Tanács részére a felülvizsgálat esetleges szükségességéről.
            
         
               (9)
            
            
               A tagállami illetékes hatóságoknál költségek merülnek fel, amikor az EÉPH által az 1060/2009/EK rendelet 30. cikke alapján átruházott feladatokat hajtanak végre, vagy amikor az említett rendeletben meghatározott egyéb esetekben segítséget nyújtanak az EÉPH részére. Az EÉPH által a hitelminősítő intézetek felé felszámított díjaknak mindezen költségeket fedezniük kell. Annak elkerülése érdekében, hogy az illetékes hatóságok az átruházott feladatok vagy az EÉPH-nak nyújtott segítség miatt veszteséget szenvedjenek, vagy ebből nyereséget realizáljanak, az EÉPH megtéríti az adott tagállami illetékes hatóságnál ténylegesen felmerült költségeket.
            
         
               (10)
            
            
               Az EÉPH-nak a hitelminősítő intézetekkel szembeni díjmegállapítási jogának e rendelet kell, hogy az alapját képezze. Az eredményes és hatékony felügyelet és végrehajtás megkönnyítése érdekében a rendeletnek a kihirdetését követő harmadik napon hatályba kell lépnie,
            
         ELFOGADTA EZT A RENDELETET:
   I.   FEJEZET
   
      ÁLTALÁNOS RENDELKEZÉSEK
   
   1. cikk
   Tárgy
   E rendelet az Európai Értékpapír-piaci Hatóság (EÉPH) által a hitelminősítő intézeteknek a felügyeletükért, nyilvántartásba vételükért és hitelesítésükért felszámított díjakra vonatkozó szabályokat állapít meg.
   2. cikk
   A felügyeleti költségek teljes megtérülése
   A hitelminősítő intézeteknek felszámított díjak fedezik az alábbiakat:
   
               a)
            
            
               a hitelminősítő intézeteknek az 1060/2009/EK rendelet szerinti, az EÉPH által ellátott felügyeletével összefüggésben felmerülő összes költséget, ideértve a hitelminősítő intézetek nyilvántartásba vételéből és hitelesítéséből fakadó költségeket;
            
         
               b)
            
            
               az 1060/2009/EK rendelet 30. cikke alapján az EÉPH által az illetékes hatóságokra átruházott feladatok összes költségének megtérítését;
            
         
               c)
            
            
               az 1060/2009/EK rendelet 23c. cikkének (4) bekezdése és 23d. cikkének (5) bekezdése alapján az EÉPH-nak nyújtott segítséggel összefüggésben az illetékes hatóságoknál felmerülő összes költség megtérítését.
            
         3. cikk
   A figyelembe vett árbevétel
   (1)   Az 5. cikkben, a 7. cikk (1) bekezdésében és a 11. cikk (1) és (2) bekezdésében említett díjak kiszámításához az adott (n.) pénzügyi év tekintetében figyelembe vett árbevétel a hitelminősítő intézetnek az előző (n-1.) évre vonatkozó auditált beszámolója szerinti, a hitelminősítési és kiegészítő tevékenységekből származó bevétele.
   (2)   Amennyiben a hitelminősítő intézet nem működött az (n-1.) év egészében, a figyelembe vett árbevételt a pénzügyi év egészére történő kivetítéssel kell meghatározni.
   II.   FEJEZET
   
      DÍJAK
   
   4. cikk
   A díjak típusai és az általános díjfizetési módok
   (1)   Az 1060/2009/EK rendelet 14. cikke (1) bekezdésével összhangban nyilvántartásba vételét kérelmező, az Unióban székhellyel rendelkező hitelminősítő intézet az alábbi díjak megfizetésére kötelezett:
   
               a)
            
            
               az 5. cikk szerinti éves felügyeleti díj;
            
         
               b)
            
            
               a 6. cikk szerinti nyilvántartásba vételi díj.
            
         (2)   Az 1060/2009/EK rendelet 5. cikkének (2) bekezdésével összhangban hitelesítésért folyamodó, harmadik országban székhellyel rendelkező hitelminősítő intézet az alábbi díjak megfizetésére kötelezett:
   
               a)
            
            
               a 7. cikk szerinti éves felügyeleti átalánydíj;
            
         
               b)
            
            
               a 8. cikk szerinti hitelesítési díj.
            
         (3)   A díjakat euróban kell megfizetni. A díjak megfizetése az 5. cikk (3), a 6. cikk (6), a 7. cikk (2) és a 8. cikk (2) bekezdésének megfelelően történik.
   A díjak késedelmes megfizetése a megfizetendő összeg 0,1 %-ának megfelelő napi késedelmi kamat felszámítását vonja maga után.
   5. cikk
   A nyilvántartásba vett hitelminősítő intézetek felügyeletének éves díja
   (1)   A nyilvántartásba vett hitelminősítő intézet éves felügyeleti díjat fizet.
   Az első albekezdéstől eltérve, a nyilvántartásba vett hitelminősítő intézet mentesül az éves felügyeleti díj megfizetése alól, ha a legutolsó auditált beszámolója szerinti összbevétele kevesebb mint 10 millió EUR, vagy – amennyiben hitelminősítő intézetek csoportjához tartozik – ha a hitelminősítő intézetek csoportszintű összbevétele kevesebb mint 10 millió EUR.
   (2)   Az adott pénzügyi évre vonatkozó éves felügyeleti díjat az alábbiak szerint kell kiszámítani:
   
               a)
            
            
               az adott pénzügyi évre vonatkozó éves felügyeleti díj számításának alapja a hitelminősítő intézetek felügyeletével összefüggésben felmerülő költségekre vonatkozó számítás, amelyet az EÉPH-nak az adott évre vonatkozó, az 1095/2010/EU rendelet 63. cikkének megfelelően megállapított és jóváhagyott költségvetése tartalmaz;
            
         
               b)
            
            
               az adott pénzügyi évre vonatkozó éves felügyeleti díj számításához irányadó összeg megállapításához az a) pont szerinti költségszámítás eredményét – adott esetben – csökkenteni kell a hitelesített hitelminősítő intézeteknek a 7. cikk alapján az adott pénzügyi évben felszámítandó felügyeleti díjakkal, és – adott esetben – növelni kell az előző pénzügyi év hiányával;
            
         
               c)
            
            
               az (1) bekezdésben említett, nyilvántartásba vett hitelminősítő intézet éves felügyeleti díjként az irányadó összegnek akkora részét fizeti meg, amely megfelel a hitelminősítő intézet figyelembe vett árbevétele és az (1) bekezdés alapján éves felügyeleti díj megfizetésére kötelezett összes nyilvántartásba vett hitelminősítő intézet figyelembe vett árbevétele összege közötti aránynak.
            
         (3)   Az adott pénzügyi évre vonatkozó éves felügyeleti díjat két részletben kell megfizetni.
   Az első részletet az adott év februárjának végéig kell megfizetni, összege a számított éves felügyeleti díj kétharmada. Amennyiben a figyelembe veendő árbevétel ekkor még nem elérhető, az EÉPH a rendelkezésre álló legutolsó auditált beszámolóban szereplő árbevétel alapján végzi el a számítást.
   A második részletet augusztus végéig kell megfizetni. A második részlet összege a (2) bekezdés alapján számított éves felügyeleti díj és az első részlet különbsége.
   Az egyes részleteket tartalmazó számlákat az EÉPH legalább 30 nappal az adott fizetési határidő előtt elküldi a hitelminősítő intézetek részére.
   6. cikk
   A nyilvántartásba vétel díja
   (1)   A nyilvántartásba vételüket kérelmező önálló hitelminősítő intézetek által fizetendő nyilvántartásba vételi díj összege a kérelem összetettségével és a hitelminősítő intézet méretével arányos a (2)–(5) bekezdésben meghatározottak szerint.
   (2)   A nyilvántartásba vételi díj összegének kiszámításához az alábbi kritériumokat kell figyelembe venni:
   
               a)
            
            
               szándékozik-e a hitelminősítő intézet strukturált pénzügyi eszközökre vonatkozóan is kibocsátani hitelminősítést;
            
         
               b)
            
            
               rendelkezik-e a hitelminősítő intézet fiókteleppel másik tagállamban vagy harmadik országban;
            
         
               c)
            
            
               szándékozik-e a hitelminősítő intézet hitelminősítéseket befogadni.
            
         (3)   Amennyiben a (2) bekezdésben meghatározott kritériumok egyike sem alkalmazandó, a nyilvántartásba vételi díj az alkalmazottak száma alapján számítandó, az alábbiak szerint:
   
               a)
            
            
               a 15-nél kevesebb alkalmazottal rendelkező hitelminősítő intézetek 2 000 EUR megfizetésére kötelezettek;
            
         
               b)
            
            
               a 15–49 alkalmazottal rendelkező hitelminősítő intézetek 15 000 EUR megfizetésére kötelezettek;
            
         
               c)
            
            
               a legalább 50 alkalmazottal rendelkező hitelminősítő intézetek 40 000 EUR megfizetésére kötelezettek.
            
         (4)   A (2) bekezdésben meghatározott kritériumok csak egyikének megfelelő hitelminősítő intézetek az alkalmazottaik számának függvényében az alábbi nyilvántartásba vételi díjak megfizetésére kötelezettek:
   
               a)
            
            
               a 15-nél kevesebb alkalmazottal rendelkező hitelminősítő intézetek 10 000 EUR megfizetésére kötelezettek;
            
         
               b)
            
            
               a 15–49 alkalmazottal rendelkező hitelminősítő intézetek 40 000 EUR megfizetésére kötelezettek;
            
         
               c)
            
            
               a legalább 50 alkalmazottal rendelkező hitelminősítő intézetek 100 000 EUR megfizetésére kötelezettek.
            
         (5)   A (2) bekezdésben meghatározott kritériumok közül legalább kettőnek megfelelő hitelminősítő intézetek az alkalmazottaik számának függvényében az alábbi nyilvántartásba vételi díjak megfizetésére kötelezettek:
   
               a)
            
            
               a 15-nél kevesebb alkalmazottal rendelkező hitelminősítő intézetek 30 000 EUR megfizetésére kötelezettek;
            
         
               b)
            
            
               a 15–49 alkalmazottal rendelkező hitelminősítő intézetek 85 000 EUR megfizetésére kötelezettek;
            
         
               c)
            
            
               a legalább 50 alkalmazottal rendelkező hitelminősítő intézetek 125 000 EUR megfizetésére kötelezettek.
            
         (6)   A hitelminősítő intézet a nyilvántartásba vételi díj teljes összegét a nyilvántartásba vétel kérelmezésekor fizeti meg.
   (7)   Amennyiben a hitelminősítő intézet a nyilvántartásba vétel iránti kérelmét visszavonja azt megelőzően, hogy az 1060/2009/EK rendelet 15. cikke (4) bekezdésének második albekezdésével összhangban az EÉPH értesítette volna a kérelem hiánytalanságáról, az EÉPH a befizetett nyilvántartásba vételi díj háromnegyedét visszatéríti. Amennyiben a kérelmet a fenti időpontot követően, de még az EÉPH-nak a nyilvántartásba vételről vagy a nyilvántartásba vétel elutasításáról szóló, indokolással ellátott határozatának meghozatala előtt visszavonják, az EÉPH a befizetett nyilvántartásba vételi díj egynegyedét téríti vissza.
   (8)   Az 5. cikktől eltérve, az 5. cikk (1) bekezdése alapján éves felügyeleti díj fizetésére kötelezett, nyilvántartásba vett hitelminősítő intézet a nyilvántartásba vételének évében a nyilvántartásba vétele és a pénzügyi év vége közötti minden teljes hónap után havi 500 EUR induló felügyeleti díjat fizet. Ezt a díjat egy összegben, a hitelminősítő intézetnek a nyilvántartásba vételről szóló értesítését követően kell megfizetni.
   7. cikk
   A hitelesített hitelminősítő intézetek felügyeletének éves átalánydíja
   (1)   Az 1060/2009/EK rendeletnek megfelelően hitelesített hitelminősítő intézet 6 000 EUR éves felügyeleti díjat fizet.
   Az első albekezdéstől eltérve, a hitelesített hitelminősítő intézet mentesül az éves felügyeleti díj megfizetése alól, ha a legutolsó auditált beszámolója szerinti összbevétele kevesebb mint 10 millió EUR, vagy – amennyiben hitelminősítő intézetek csoportjához tartozik –, ha a hitelminősítő intézetek csoportszintű összbevétele kevesebb mint 10 millió EUR.
   (2)   A hitelesített hitelminősítő intézet éves felügyeleti díját február végéig kell megfizetni. Az EÉPH legalább 30 nappal a fizetési határidő előtt elküldi a számlát a hitelesített hitelminősítő intézet részére.
   8. cikk
   Hitelesítési díj
   (1)   A hitelesítését kérelmező hitelminősítő intézet 10 000 EUR hitelesítési díjat fizet.
   (2)   A hitelminősítő intézet a hitelesítési díj teljes összegét a hitelesítés kérelmezésekor fizeti meg.
   (3)   Amennyiben a hitelminősítő intézet a hitelesítés iránti kérelmét visszavonja azt megelőzően, hogy az 1060/2009/EK rendelet 15. cikke (4) bekezdésének második albekezdésével összhangban az EÉPH értesítette volna a kérelem hiánytalanságáról, az EÉPH a befizetett hitelesítési díj háromnegyedét visszatéríti. Amennyiben a kérelmet a fenti időpontot követően, de még az EÉPH-nak a hitelesítésről vagy a hitelesítés elutasításáról szóló, indokolással ellátott határozatának meghozatala előtt visszavonják, az EÉPH a befizetett hitelesítési díj egynegyedét téríti vissza.
   (4)   A 7. cikktől eltérve, a 7. cikk (1) bekezdése alapján éves felügyeleti díj fizetésére kötelezett, nyilvántartásba vett hitelminősítő intézet a hitelesítésének évében a hitelesítése és a pénzügyi év vége közötti minden teljes hónap után havi 500 EUR induló felügyeleti díjat fizet. Ezt a díjat egy összegben, a hitelminősítő intézetnek a hitelesítésről szóló értesítését követően kell megfizetni.
   9. cikk
   Az illetékes hatóságoknál felmerülő költségek megtérítése
   (1)   A hitelminősítő intézetek nyilvántartásba vételével, hitelesítésével és felügyeletével összefüggésben csak az EÉPH számít fel díjakat. Az illetékes hatóságok a hitelminősítő intézeteknek nem számítanak fel díjakat, azokban az esetekben sem, amikor ezek a hatóságok az 1060/2009/EK rendelet 30. cikkével összhangban az EÉPH által átruházott feladatokat hajtanak végre.
   (2)   Az 1060/2009/EK rendelet 30. cikke alapján átruházott feladatok végrehajtásával, vagy az említett rendelet 23c. cikkének (4) bekezdése vagy 23d. cikkének (5) bekezdése alapján az EÉPH-nak nyújtott segítséggel összefüggésben az illetékes hatóságoknál ténylegesen felmerült költségeket az EÉPH megtéríti. A megtérítendő költségekbe az átruházott feladatok végrehajtásával vagy az EÉPH-nak nyújtott segítséggel összefüggésben felmerülő összes állandó és változó költség beletartozik.
   III.   FEJEZET
   
      FEJEZET ÁTMENETI ÉS ZÁRÓ RENDELKEZÉSEK
   
   10. cikk
   A 2011-es díjak
   (1)   A 2011-ben nyilvántartásba vett hitelminősítő intézetek a 2011. évre vonatkozóan havi 500 EUR induló felügyeleti díjat fizetnek a nyilvántartásba vételük időpontja, de legkorábban 2011. július 1. és 2011. december 31. közötti időszak minden teljes hónapja után. Ezt a díjat egy összegben, 2012 áprilisának végéig kell megfizetni.
   Az első albekezdéstől eltérve, a nyilvántartásba vett hitelminősítő intézet mentesül a 2011. évre vonatkozó felügyeleti díj megfizetése alól, ha a legutolsó auditált beszámolója szerinti összbevétele kevesebb mint 10 millió EUR, vagy – amennyiben hitelminősítő intézetek csoportjához tartozik – ha a hitelminősítő intézetek csoportszintű összbevétele kevesebb mint 10 millió EUR.
   (2)   A 2011-ben hitelesített hitelminősítő intézetek a 2011. évre vonatkozóan havi 500 EUR induló felügyeleti díjat fizetnek a hitelesítésük időpontja, de legkorábban 2011. július 1. és 2011. december 31. közötti időszak minden teljes hónapja után. Ezt a díjat egy összegben, 2012 áprilisának végéig kell megfizetni.
   Az első albekezdéstől eltérve, a hitelesített hitelminősítő intézet mentesül a 2011. évre vonatkozó felügyeleti díj megfizetése alól, ha a legutolsó auditált beszámolója szerinti figyelembe veendő bevétele kevesebb mint 10 millió EUR, vagy – amennyiben hitelminősítő intézetek csoportjához tartozik – ha a hitelminősítő intézetek csoportszinten figyelembe veendő összbevétele kevesebb mint 10 millió EUR.
   11. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. február 7-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 302., 2009.11.17., 1. o.
   
      (2)  HL L 331., 2010.12.15., 84. o.